Pia Christmas-Møller (KF), 2000-03-30:
Da mit partis ordfører, hr. Hans Engell, ikke har mulighed for at deltage, skal jeg i stedet kommentere den stillede forespørgsel. Jeg vil først takke udenrigsministeren for en grundig og detaljeret redegørelse, som præciserer den afgørende udvikling og forandring, som er sket med OSCE, siden organisationen blev dannet i 1975.
Det Konservative Folkeparti ser positivt på denne udvikling og indsats, og vi mener, at Danmark skal søge stor indflydelse på den udbygning, hvad Danmark også har gjort.
Men vi må også notere, at OSCE endnu ikke har formået at blive den konfliktknusermaskine, som mange håber på.
Uden NATO's indsats var konflikten i Kosovo ikke blevet løst på en menneskeligt og politisk forsvarlig måde, og derfor vil der på den lange liste over emner, der skal tales grundigt med Ruslands nyvalgte præsident om, også stå OSCE.
Vi må afvente, hvad både den nye russiske og den kommende amerikanske præsident vil bruge OSCE til, hvilke ambitioner de har på denne sammenslutnings vegne.
Det bliver spændende.
Sikkerheden og stabiliteten på vort kontinent er truet af spredningen af lokale konflikter, og årsagerne til dem går langt ud over den rent militære dimension.
Nationalisme, undertrykkelse af demokratiske grundrettigheder, uløste mindretalsspørgsmål, grænseoverskridende kriminalitet, terrorisme, fattigdom og ødelæggelse af vort naturlige livsgrundlag giver alt sammen grobund for de blodige konflikter, som vi har set i bl.a. det tidligere Jugoslavien og det nordlige Kaukasus.
Balkan, især Kosovo, har trængt konflikter og problemer
i andre OSCE-regioner i baggrunden.
Men på grund af sin bredt sammensatte medlemskreds og sit omfattende sikkerhedskoncept - ja, OSCE er faktisk den eneste fælleseuropæiske sammenhæng, hvor Rusland deltager fuldt ud - vil OSCE nu forhåbentlig også få en hovedrolle i Kaukasus og Centralasien. Den konservative gruppe er enig i de målsætninger, regeringen har opstillet for OSCE's virksomhed, og vi lægger også stærk vægt på den styrkelse af det parlamentariske arbejde inden for OSCE, som især har fundet sted i de seneste år under det danske formandskab med fru Helle Degn som præsident.
For det første er der med charteret for europæisk sikkerhed i det 21. århundrede, som udenrigsministeren redegjorde for, nu også sket en klar præcisering af parlamentarikerforsamlingens placering.
Det forventer vi regeringen vil respektere, og vi vil holde udenrigsministeren fast på hans tilsagn om et tættere samarbejde mellem OSCE's Parlamentariske Forsamling og OSCE.
Det andet punkt, der er grund til at glæde sig over, er det forstærkede samarbejde med ODIHR, som ministeren var inde på.
Demokratiholdene har haft stor betydning med deres missioner i Belarus, Moldova og Kosovo og vil få det i kommende missioner i Centralasien.
For det tredje har OSCE ydet en god indsats med valgmoniteringen, herunder opfølgning af valganbefalingerne.
Senest er det sket i forbindelse med præsidentvalget i Rusland, hvor fru Helle Degn som præsident har gjort et dygtigt arbejde, bl.a. gennem møder og dialog med russiske politikere og embedsmænd.
Endelig må man fastslå, at det i dag er første gang, vi oplever et velfungerende tværinstitutionelt samarbejde mellem organisationerne OSCE, Højkommissæren, ODIHR og medlemslandene.
Til gengæld er det for os at se en svaghed, at organisationerne har en struktur, hvor parlamentarikerne kun mødes i plenum én gang om året
Derved er det svært at opretholde tilstrækkelig kontinuitet i arbejdet, men det kommer forhåbentlig i de kommende år.
Alt i alt er vi tilfredse med og glade for ministerens redegørelse, og vi kan fuldt ud støtte det forslag til vedtagelse, som er fremsat.